La reunió del president del Parlament, Roger Torrent, amb representants dels grups parlamentaris per preparar la sessió d'investidura ha acabat sense acord sobre la data del ple. Així ho han explicat fonts parlamentàries coneixedores de la trobada, que s'ha celebrat aquest dijous al matí. Es preveu, però, que Torrent anunciï al llarg d'aquest dijous la data de la sessió plenària. En acabar la reunió, fonts del PPC han explicat que han demanat al president de la cambra que convoqui el ple amb almenys 48 hores d'antelació. Al seu torn, el PSC ha explicat que Torrent ha assegurat que la sessió tindrà lloc amb plena normalitat, de manera que els socialistes entenen que el candidat a presidir la Generalitat, Carles Puigdemont, assistirà al Parlament. Finalment, des de Cs han reclamat una sessió d'acord amb el reglament, escenari que entenen que passi, també, per una investidura presencial. La decisió del vot delegat serà dimarts D'altra banda, fonts parlamentàries també han explicat que la Mesa no decidirà sobre el vot delegat fins dimarts, quan l'òrgan parlamentari es reunirà de manera prèvia a la sessió d'investidura. L'òrgan no ha abordat encara la possibilitat d’una sessió d'investidura a distància de Puigdemont i tampoc si accepta la petició de delegació del vot dels diputats a Brussel·les excepte la del propi candidat, que aquest dimarts va retirar la seva sol·licitud. Ara hi ha set diputats que són a la presó o a Brussel·les tenint en compte que el conseller destituït Joaquim Forn va decidir renunciar a l’acta de diputat per facilitar l’estratègia de defensa i poder sortir de la presó. El president del Parlament -que aquest dijous no s'ha posicionat sobre si prefereix la investidura pel 30 o pel 31- va proposar dilluns el líder de JxCat, Carles Puigdemont, com a candidat a la presidència de la Generalitat després de la ronda de trobades amb tots els grups. Segons el reglament del Parlament, el debat d'investidura del candidat a presidir la Generalitat -en aquest cas, Puigdemont- i la primera votació han de tenir lloc dins els 10 dies següents a la constitució de la cambra. El Parlament es va constituir el 17 de gener, de manera que la desena de dies hàbils conclou el 31 d'aquest mateix mes. Per majoria absoluta JxCat vol investir Puigdemont en la primera votació, és a dir, per majoria absoluta (68 vots a favor). Cal recordar que entre JxCat, ERC i la CUP sumen 70 escons. Si en la primera votació no s'assoleix la majoria absoluta necessària cal repetir la votació en les 48 hores posteriors, on es necessita majoria simple, és a dir, que n'hi hauria prou en obtenir més vots a favor que no en contra. Si Puigdemont no assolís tampoc la majoria simple s'obriria un termini de dos mesos per seguir-ho intentant. En aquest escenari, i per poder convocar un altre debat d'investidura, Torrent hauria de fer una nova ronda de consultes amb els grups i tornar a proposar un candidat, que podrà ser el propi Puigdemont o un de nou. Si s'esgota aquest termini, es dissol automàticament el Parlament i es convoquen noves eleccions de manera immediata, perquè es puguin fer 54 dies després de la convocatòria. Aquest supòsit no s’ha donat mai des del restabliment del Parlament. Els presidents de la Generalitat des del 1980 han estat Jordi Pujol (1980-2003), Pasqual Maragall (2003-2006), José Montilla (2006-2010), Artur Mas (2010-2015) i el propi Puigdemont (2016-2017). En tots els casos van ser elegits en primera votació, excepte tres vegades: Pujol el 1980 i el 1995, i Mas el 2010. Puigdemont i la investidura presencial Torrent es va reunir ahir amb Puigdemont a Brussel·les, i va explicar que durant la trobada va traslladat al candidat de JxCat –amb el suport també d'ERC- que "el que convé al país i el que s’ha de contribuir a intentar provocar és que hi hagi un Govern el més ràpidament possible, que sigui un Govern efectiu, que pugui treballar des del minut u i recuperar així les institucions de les mans del 155 per tornar-les a la ciutadania". En declaracions a la premsa després de la trobada, Torrent va insistir que la seva voluntat és afrontar el debat d’investidura "amb total normalitat democràtica" i que manté Puigdemont com a "candidat oficial". "Puigdemont té tots els drets, com qualsevol altre diputat, a ser investit", ha dit, sense voler entrar a detallar el mètode que autoritzarà per fer-ho possible. Per la seva part, Puigdemont també va folre fer declaracions per reiterar la seva exigència al govern espanyol perquè "retiri tots els elements que impedeixen" la seva presència a la investidura. Igualment, ha volgut avisar que no acceptarà "el xantatge del 155". El candidat a la presidència de la Generalitat sosté que la investidura ideal és la presencial, i ni ell ni JxCat tanquen la porta perquè finalment assisteixi al Parlament el dia del ple, malgrat l'ordre de detenció que hi ha damunt seu en territori espanyol. Això sí, Puigdemont sempre ha reiterat que només tornarà a Catalunya si té garanties que no se'l detindrà, i ha deixat clar que és preferible governar la Generalitat des de l'"exili" que des de la presó.

Summary: La reunió de Torrent amb els grups parlamentaris acaba sense acord sobre la data de la sessió d'investidura


El curs 2016-2017 començarà a Barcelona amb 306.811 alumnes, el 19,5% de la població escolar de Catalunya, cosa que suposa, un increment de més de 3.000 estudiants. L'escola pública guanya 1.176 alumnes i tot i la davallada de la natalitat, les escoles d'Infantil públiques començaran amb 73 alumnes més. Així, ja és un 48,4% el percentatge d'infants que estudien en escoles públiques o concertades. Per aquest curs, Barcelona també guanya dues noves escoles i un institut que íntegrament s'han construït en mòduls de qualitat que podrien ser l'estructura definitiva. A més, també en mòduls, s'amplia una escola al Poble Nou que podrà ser escola el curs vinent i s'estrena el nou edifici de Can Fabra.

Summary: L'escola pública a Barcelona creix en alumnes i infraestructures


La consellera d'Ensenyament, Meritxell Ruiz, ha garantit que hi haurà "més converses" amb el Departament d'Economia per desbloquejar "més recursos" per al curs vinent, en relació amb la millora de les substitucions i la formació del professorat i davant uns pressupostos prorrogats. En declaracions a l'ACN, Ruiz també ha defensat que els recursos "són importants" però que cal "orientar-los bé" perquè no es destinin a polítiques educatives que "no comportin transformació social". En aquest sentit, ha subratllat que el sistema educatiu català "està ben orientat a diferència de la LOMCE". La consellera ho ha dit durant la inauguració del I Simposi Internacional Barcelona, Educació, Canvi que es duu a terme fins el 8 de juliol a la Universitat Ramon Llull.

Summary: Meritxell Ruiz garanteix "més converses" amb Economia per desbloquejar "més recursos" per als curs vinent


El president Carles Puigdemont, cap de llista de Junts per Catalunya, ha demanat aquest divendres al president espanyol, Mariano Rajoy, una reunió fora de l'Estat espanyol "sense condicions prèvies". "Estic disposat a trobar-me a Brussel·les, o en un altre lloc de la Unió Europea que no sigui l'Estat espanyol, per raons òbvies, amb el president Rajoy", ha dit Puigdemont en una roda de premsa a la capital europea. El cap de llista de JxCat ha demanat una "rectificació urgent" al govern espanyol i ha dit a Rajoy que té una "oportunitat magnífica per començar a posar-se al costat de les solucions i no de crear més problemes". Puigdemont ha dit que la "recepta Rajoy ha fracassat" i que després d'aplicar "violència i presó" només li queda per provar el "diàleg bilateral".  "Ve el temps de la recepta política, la recepta Rajoy ha fracassat", ha insistit Puigdemont, que ha criticat la "repressió penal, delirant" de l'Estat contra els independentistes, que ha arribat a "ridículs com el de considerar que les mobilitzacions de l'11-S formen part d'una estratègia de violència".  Puigdemont ha dit que "com a gest de bona voluntat" el govern espanyol "hauria de repatriar tots els policies que de manera extraordinària ha enviat a Catalunya", hauria de "retirar els homes de negre que prenen decisions de manera il·legítima en nom d'un govern ocupat" i fer "una crida a la moderació" dels seus "sectors més radicalitzats". Amb tot, ha dit que en la seva proposta de reunió amb Rajoy no s'hauria de negociar res concret. "No és una reunió per abordar l'agenda d'una negociació, és una reunió perquè s'exhibeixi una voluntat, per part de l'Estat, de fer política, no hi ha cap condició, hem de poder parlar de tot", ha dit Puigdemont. Segons ell, cap dels dos pot demanar a l'altre que "renunciï a les seves idees" i el que cal ara és, simplement, un "reconeixement mutu".   El candidat de JxCat ha dit que la seva proposta "és de bona voluntat, de bona fe, sense condicions". "Ningú que observi el que està passant a la política espanyola o catalana pot tenir el més mínim dubte de la voluntat de diàleg" de l'independentisme, ha dit. "No tenim problemes a seure amb el senyor Rajoy, cap ni un", ha destacat.  Preguntat sobre el rol de la Comissió Europea, que ha dit que les eleccions no canvien la seva opinió sobre la situació catalana, el president ha afirmat que no demana cap posicionament, sinó simplement ser "escoltat". "Ens hem guanyat el dret a ser escoltats", ha dit, tot admetent que, si ho vol, la CE pot seguir donant suport a la "recepta de Rajoy", que ha recordat que ha fracassat a les urnes. Puigdemont ha dit a Brussel·les que "escoltar una de les parts" no té "cap risc".  Governar "amb tranquil·litat" El número 1 de JxCat ha dit que en aquesta legislatura "el bloc d'ERC i JxCat" poden "governar amb tranquil·litat" i amb la voluntat "d'arribar a acords amb la CUP, però no només amb la CUP". "Amb qui comparteixi que s'ha acabat la unilateralitat del 155", ha assegurat, tendint la mà, també, als Comuns amb la proposta d'un referèndum pactat., que ha recordat que té una àmplia majoria a la cambra.  "La República ja ha estat proclamada", ha defensat també, dient, tot i això, que si en un referèndum pactat guanyés el 'no' ell ho respectaria. "Ho faria el govern espanyol?", ha afegit. Puigdemont ha defensat el suport per les opcions independentistes a les eleccions, que ha recordat que ell havia plantejat com "una segona volta de l'1-O".

Summary: Puigdemont ofereix a Rajoy una reunió fora de l'estat espanyol "sense condicions" per abordar una "nova etapa política"


Unes 500 persones, segons les dades proporcionades per l'ANC, s'han congregat aquest divendres a la tarda al Passeig Verdaguer d'Igualada per participar a la concentració de la Diada. L'acte ha arrencat a les 17.14h i ha comptat amb diversos parlaments i actuacions musicals. En principi, estava previst que la concentració anés des de la Delegació d'Hisenda fins als Jutjats de la capital de l'Anoia, però finalment l'assistència de públic ha estat menor –s'havia previst fins a 1.200 persones-. La concentració s'ha desenvolupat amb estrictes mesures de seguretat. Des de l'ANC han delimitat els diferents trams amb accessos diferenciats i controls d'aforament, i han marcat al terra els punts on s'ha de situar la gent.  Una cinquantena de voluntaris de l'ANC s'han encarregat de controlar la seguretat de la concentració. Segons ha detallat la coordinadora de l'entitat a l'Anoia, Rosa Poch, s'ha organitzat una mobilització "totalment estàtica" i ha explicat que "a cada tram hi ha vuit voluntaris que s'encarreguen de controlar les entrades". A més, a cada entrada hi ha dispensadors de gel hidroalcohòlic i es controla que tothom porti mascareta i, si cal, se'n reparteixen.  Poch creu que, malgrat la situació de pandèmia de la covid-19, és "imprescindible i necessari fer actes com el d'avui" i ha deixat clar que "no dubtem que la gent està preparada per fer un acte amb responsabilitat i amb totes les mesures de seguretat que la pandèmia requereix". A més, ha criticat que "segons quins sectors ens voldríem desmobilitzats, a casa i callats". "Nosaltres hem decidit sortir al carrer, sabem que el risc zero no existeix, però vetllarem perquè sigui una manifestació segura", ha apuntat.  L'ANC Anoia va organitzar un acte pensant en què podria encabir fins a 1.200 persones. Tot això, Poch ha explicat que, tenint en compte la situació sanitària, "érem conscients que assolir aquesta xifra era difícil".

Summary: Igualada viu una Diada atípica amb una mobilització que congrega unes 500 persones


Els Mossos d'Esquadra van detenir dimecres passat a Puigcerdà un veí d'aquesta localitat, de 20 anys i nacionalitat marroquina, com a presumpte autor de tretze delictes de robatori amb força. El mateix dia, la policia també va detenir un altre veí del municipi, de 43 anys i nacionalitat camerunesa, per presumptament comprar el material sostret als robatoris. Les detencions són el resultat d'una investigació iniciada a finals de desembre passat, quan els Mossos van tenir coneixement que en diversos establiments comercials i locals del nucli urbà de Puigcerdà, s'havien produït un seguit de robatoris amb força. Tots els robatoris van ser comesos amb el mateix modus operandi. El lladre es dirigia a primera hora de la matinada a l'establiment que havia escollit i, després de forçar amb una clau anglesa el bombí de la porta amb la metodologia coneguda com a 'bec de lloro', entrava de forma poc sorollosa i ràpida. Un cop a l'interior s'emportava diners en efectiu, aparells informàtics i en alguns casos menjar. Posteriorment fugia a peu. En tenir coneixement dels primers robatoris, els Mossos d'Esquadra i la Policia Local de Puigcerdà van iniciar un dispositiu de prevenció conjunt. També van emprendre una campanya conjunta de visites a comerços per transmetre consells de seguretat als comerciants i contribuir a disminuir la sensació d'inseguretat que els robatoris estaven generant. La investigació va permetre identificar el presumpte autor dels assalts, el qual vivia en una zona propera on es van perpetrar els delictes. Així, dimecres passat de matinada, en el transcurs d'un dispositiu de vigilància, els Mossos van interceptar el sospitós al carrer Ramon Cosp de Puigcerdà, quan acabava de violentar un local en el qual havia sostret un ordinador, una polidora i estris d'higiene personal. Tot el material es va trobar a l'interior de bosses que estaven amagades per carrer propers. Posteriorment, el mateix dimecres a la tarda la policia va detenir al carrer Ramon Cosp el presumpte receptador del material sostret. Fins la data, la investigació ha permès relacionar el presumpte lladre amb un total tretze robatoris amb força, nou en establiments comercials i quatre en locals diversos. Els detinguts, que tenen nombrosos antecedents, passaran aquest divendres a disposició del jutjat d'instrucció en funcions de guàrdia de Puigcerdà.

Summary: Detingut un home per tretze robatoris amb força en establiments de Puigcerdà


El secretari general de la UGT a Catalunya, Camil Ros, ha esperat que aquest segon semestre "sigui l'inici real de la recuperació de salaris i drets" dels treballadors. El líder sindical ha celebrat que els darrers mesos s'han assolit acords -com la renovació de l'Acord Interprofessional de Catalunya (AIC) o l'acord en matèria salarial en l'àmbit estatal- però ha avisat que "s'han de complir" i la UGT serà "exigent". Ros ha avisat que si no s'aprofita "l'oportunitat", "el conflicte tornarà" i ha assegurat que estaran especialment atents a l'aplicació de l'acord per augmentar de forma progressiva el salari mínim fins els 1.000 euros mensuals de cara a 2020. D'altra banda, el secretari general de la UGT ha exigit la derogació de la reforma laboral i ha subratllat que tot i el canvi de govern a l'Estat amb el qual tenen "més optimisme", no hi renuncien.

Summary: Camil Ros espera que aquest segon semestre "sigui l'inici real de la recuperació de salaris i drets" dels treballadors


El diputat del PPC al Parlament Santi Rodríguez ha rebutjat que s'estableixin cordons sanitaris "ni per Vox ni per a altres partits" i ha afirmat que la CUP i EH Bildu que "són tant o més radicals" que la formació d'ultradreta. "Qualsevol discurs de la CUP o d'EH Bildu va més enllà que Vox", ha assegurat en una entrevista aquest dimecres amb Ràdio 4. Rodríguez ha assenyalat el partit basc com als "hereus d'ETA que no han condemnat el terrorisme" i ha acusat la CUP de no rebutjar la violència. Ho ha dit després que ahir dimarts el diputat de Vox al Congrés Ignacio Gil accedís a la vicepresidència quarta de la Mesa i no s'impedís l'entrada de l'extrema dreta a l'òrgan rector de la cambra baixa espanyola, la qual cosa va generar crítiques creuades entre els grups d'esquerra. El popular ha vaticinat que "acabarà quallant" un pacte entre ERC i el PSOE per a la investidura de Pedro Sánchez com a president espanyol però que "tindrà els dies comptats i no seran capaços de tirar endavant grans coses" per l'actual aritmètica parlamentària. Sobre si el PP hauria de facilitar aquesta investidura, ha considerat que "el problema no es el que faci el PP, sinó el que faci Pedro Sánchez", que aposta per un executiu d'esquerres amb Unides Podem. Rodríguez no ha volgut reconèixer responsabilitats de l'anterior govern espanyol, presidit pel popular Mariano Rajoy, en l'auge de l'independentisme, i ha fet responsable de l'actual situació política l'expresident de la Generalitat Artur Mas. "L'independentisme neix al Palau de la Generalitat i surt del Palau de la Generalitat", ha resumit. En preguntar-li si opina que Catalunya és una nació, ha respost que "en les actuals circumstàncies" no pot afirmar-ho perquè fer-ho avalaria que se'n pugui reclamar la independència, la qual cosa seria un "error". "En el moment que algú pugui afirmar que aquí hi ha elements de nació, automàticament hi ha qui diu que tenim dret a ser un estat", ha advertit.

Summary: Santi Rodríguez (PPC): "La CUP o EH Bildu són tant o més radicals que Vox"


El nombre d'usuaris que van utilitzar l'autobús urbà a la ciutat de Barcelona el desembre de l'any passat es va situar en 16,218 milions de persones, cosa que va suposar un descens del 0,4% en relació amb el nombre d'usuaris que el van utilitzar el mateix mes del 2015, segons les dades publicades per l'Institut d'Estadística espanyol. En el mateix període del 2016, el nombre de persones que van utilitzar el metro va sumar 31,642 persones, amb un lleuger descens del 0,1% en relació amb el desembre del 2015. Tot i aquesta caiguda dels usuaris del metro i del bus a la ciutat de Barcelona, en el conjunt de Catalunya el nombre d'usuaris del transport urbà en autobús a les diferents ciutats del Principat es va situar en 22,519 milions de persones, amb un increment del 0,3% en relació amb el desembre del 2015. En el conjunt de l'estat espanyol el nombre d'usuaris del transport de viatgers en general al desembre es va situar en 378,8 milions d'euros, cosa que va suposar l'1% més que el desembre del 2015. El transport urbà va augmentar en un 0,8% i l'interurbà ho va fer en l'1,6% en relació amb el mateix mes de l'any passat.  Per tipus de transport, l'Institut Nacional d'Estadística (INE), el transport aeri és el que més creix al desembre amb un increment del 5,9% en relació amb el desembre del 2015, el ferrocarril ho va fer en l'1,9% i les línies d'autobús en l'1,1%.  En relació amb la llarga distància, les línies d'autobús regulars al desembre es mantenen planes en nombre d'usuaris i baixa en un 5,6% en ferrocarril, i en AVE ho fa en un 6,7%.

Summary: Els usuaris de bus i metro a Barcelona disminueixen lleugerament al desembre del 2016


L'Exèrcit ha enviat personal civil al seu estand del saló Expojove, però ha penjat dibuixos on apareix la silueta d'un soldat armat als laterals del mostrador. Una d'elles està parcialment tapada per un cartell on s'anuncia una APP de les forces armades, però l'altra s'aprecia perfectament. A la resta de l'estand, l'Exèrcit hi ha penjat fotografies de soldats –en cap cas, armats- la majoria dels quals hi apareixen fent tasques de missió humanitària. La directora de la Fira de Girona, Coralí Cunyat, ha explicat que les fotografies que s'han pres de l'estand s'elevaran ara al Comitè Executiu i al Patronat perquè avaluïn si s'ha incomplert o no el codi ètic. Cunyat també ha subratllat que, pel què fa a l'uniforme, les forces armades han complert la interlocutòria de mesures cautelars del jutjat. Per últim, la directora de la Fira demana que la protesta que s'ha convocat aquest migdia contra la presència de l'Exèrcit al certamen es faci de manera "pacífica".

Summary: L'Exèrcit participa a l'Expojove amb personal civil però penja dibuixos amb la silueta d'un soldat armat a l'estand


Uns 40 veïns de Riudaura, a la Garrotxa, han participat aquest dissabte en la neteja d'un tram de la riera al seu pas per aquesta vila. La iniciativa voluntària va arrencar ara fa un mes i, dia a dia, ha anat augmentat el nombre de veïns que s'hi han implicat. En concret, la neteja s'ha concentrat en un tram d'uns 700 metres de la riera, dins de la vila, que feia més de 15 anys que no es desbrossava. Els participants han aportat les seves eines per talar bardisses i arbres i el consistori ha cobert les despeses de combustible. En principi, l'acció finalitzarà demà, diumenge, i davant l'èxit assolit el consistori vol repetir-ho la propera primavera per recuperar camins de muntanya abandonats.

Summary: Uns 40 veïns de Riudaura netegen un tram de la riera


L'Audiència de Girona ha condemnat a 13 anys i mig de presó un home que abusava sexualment de menors mentre els feia classes de repàs a Girona. Els fets van tenir lloc entre els anys 2013 i 2014. L'acusat, Luis Gustavo Montenegro, es guanyava la confiança de les famílies aprofitant que pertanyien a la mateixa comunitat religiosa. Quan es quedava sol amb els nens (la majoria dels quals, menors de 13 anys) els feia tocaments a la zona genital, tant damunt com per sota de la roba. Per aquests fets, Montenegro s'enfrontava a 27 anys de presó. A les portes del judici, però, fiscal i defensa han pactat una rebaixa de la pena –entre d'altres, perquè el processat va confessar els fets- i se li ha rebaixat la condemna a la meitat. Montenegro, que ha demanat perdó a les famílies, haurà de passar-se 15 anys en llibertat vigilada quan surti de la presó, durant els quals no es podrà acostar a les víctimes, i pagar 9.000 euros d'indemnització.

Summary: Condemnat a 13 anys i mig de presó per fer tocaments a menors mentre els feia classes de repàs a Girona


El projecte d’investigació i desenvolupament VINYSOST ha tancat els quatre anys de recerca que es va marcar amb la seva posada en marxa, quan es va crear per millorar la sostenibilitat i la competitivitat vitivinícola. Des de l’estiu de 2014, el consorci format per vuit empreses de tot l’estat espanyol –Codorniu Raventós, Cellers Tores, la Rioja Alta, Bodegas Barbadillo, Francisco Oller, Lallemand Bio, Martín Codax i Bodegas Roda- ha desenvolupat diverses mesures per optimitzar la gestió de les vinyes i dels cellers, tenint com a premissa la reducció dels efectes del canvi climàtic. Un cop tancat el grup de treball, on també han participat deu centres d’investigació, VINYSOST preveu presentar les conclusions i mesures concretes durant els propers mesos. El consorci de recerca, liderat per Codorniu, ha comptat amb representació de Catalunya, Andalusia, la Rioja, Galicia, Madrid, València, Aragó i el País Basc. VINYSOST ha treballat durant quatre anys amb un pressupost de 7,5 milions d’euros, principalment finançats pel Centre per al Desenvolupament Tecnològic Industrial i pels fons FEDER de la Unió Europea.

Summary: Conclou el projecte d’investigació VINYSOST per millorar la sostenibilitat i la competitivitat dels vins


La investigació es va iniciar arran de les denúncies dels veïns del carrer Picalquers ACN Barcelona.-L'operatiu dels Mossos d'Esquadra i la Guàrdia Urbana contra el tràfic de drogues al barri del Raval d'aquest dimecres al matí ha culminat amb la detenció de tres persones que havien ocupat dos domicilis des d'on es traficava amb substàncies estupefaents, segons fonts policials. Es tracta de dos homes de nacionalitat dominicana, de 42 i 38 anys i un altre de nacionalitat espanyola, de 38 anys. Els habitatges estan situats als carrers Picalquers i Carretes. La investigació es va iniciar arran de les queixes de la comunitat de veïns del primer d'aquests carrers, que manifestaven que hi havia un domicili que s’havia convertit en un espai de venda de substàncies estupefaents. Els Mossos d'Esquadra i la Guàrdia Urbana van iniciar un dispositiu de vigilàncies i seguiments durant un mes per poder comprovar que des del domicili investigat es traficava amb drogues, i van veure com en realitat el grup feia servir dels dos domicilis situats als carrers Picalquers i Carretes, un dels quals s’estava utilitzant per distribuir substàncies estupefaents i l'altre el farien servir d'emmagatzematge de la droga. Finalment, a primera hora d’aquest matí, els Mossos i la Guàrdia Urbana han desmantellat aquests domicilis. A banda dels tres detinguts, els agents han intervingut diverses dosis de marihuana i cocaïna, diners i balances de precisió. Pel que fa a la situació dels immobles investigats, el del carrer Picalquers ha quedat assegurat pel seu legítim propietari per tal d’evitar futures ocupacions il·legals. En relació al del carrer Carretes, els agents han detingut dos homes però a l’interior del pis hi continuen vivint altres persones que no estan relacionades amb els fets investigats, de manera que l’immoble no ha quedat clausurat. Des de principis d'any, s'han fet 16 entrades a domicilis en el barri del Raval i s'han detingut 19 persones i els Mossos d'Esquadra i la Guàrdia Urbana mantenen dispositius de seguretat a la zona i també mantenen obertes investigacions a l'entorn d'alguns punts on s'estaria produint tràfic de drogues.

Summary: L'operatiu policial al Raval acaba amb tres detinguts per tràfic de drogues des de dos habitatges del barri


ERC ha celebrat amb cava i eufòria la seva històrica victòria a Tarragona. L’alegria ha imperat durant tota la nit electoral a la seu dels republicans. “La nostra demarcació és republicana i hem donat un missatge clar amb la xifra rècord de 50.000 vots més”, ha dit el candidat Jordi Salvador. L’alegria d’ERC contrastava amb les cares llargues al PP, que han perdut el seu únic escó i s'ha quedat sense representació. Per la seva banda, al PSC s’han contagiat de l’alegria dels resultats a nivell espanyol, però amb l’espineta clavada de no haver aconseguit el segon diputat a la demarcació. Amb tot, interpreten els bons resultats com l’”onada d’un tsunami socialista” que arribarà amb les municipals. A Cs han mantingut l’únic escó que ja tenien, però amb la satisfacció d’haver passat de ser la sisena força l’any 2016 a la tercera, ara. Resignació a Podem i també a JxCat, però contents d’haver aconseguit que Josep Rull sigui diputat. “Hem hagut de remar a contracorrent”, ha declarat Ferran Bel. Explosió d'alegria pels resultats electorals a la seu d'ERC a Tarragona, on ha corregut el cava i les abraçades just després de conèixer que, per primer cop, s'han alçat amb la victòria en unes eleccions generals a la demarcació. "Malgrat que la felicitat no és completa per la raó que tots sabeu", s'ha apressat a precisar el candidat republicà al Congrés, Jordi Salvador, just abans de llançar un missatge de record als líders del partit i exconsellers empresonats i "represaliats". El quadre electoral que deixen els comicis d'aquest 28-A torna a demostrar, segons Salvador, que "no es pot governar Espanya sense Catalunya ni contra la seva gent".     "Malgrat el 155, el sistema judicial podrit, tots els aparells de l'estat repressor i la monarquia corrupta, malgrat tot, Catalunya és avui republicana", ha clamat el candidat, que no ha desaprofitat l'ocasió per recordar que l'anomenat "trifatxito" -l'acord entre PP, Cs i Vox que hauria permès, en cas d'obtenir el suport majoritari, un govern dels partits de la dreta i l'extrema dreta- "ha perdut". "Aquest és un país democràtic i no hi ha espai per gent intolerant, que vol resoldre els problemes a base de repressió", ha tancat, arrencant els aplaudiments dels quadres del partit i de la militància presents a la seu republicana. El PSC treu pit i avisa d’un “tsunami” de cara a les municipals   La nit electoral a la seu del PSC a Tarragona s’ha viscut sense sobresalts i amb satisfacció pels bons resultats en clau espanyola. Els socialistes s’han quedat amb ganes de més en clau tarragonina perquè, tot i haver guanyat més de 30.000 vots respecte el 2016 a la demarcació, no han aconseguit el segon diputat. Joan Ruiz, que reté l’escó, ha constatat un canvi de tendència arreu i ha posat en valor la revifada a Tarragona, Constantí, Salou, Vila-seca i Calafell, entre d’altres. “En un mes aquesta victòria socialista tindrà una traducció a les municipals. És la primera onada d’un tsunami que arribarà fins a l’últim racó de la província”, ha vaticinat.   Mentre els apoderats i interventors arribaven a la seu, on els esperava un generós refrigeri, Ruiz ha comparegut acompanyat de l’alcalde de Tarragona, Josep Fèlix Ballesteros, i del senador electe, Santi Castellà. El candidat a la reelecció a l’Ajuntament de Tarragona ha destacat que han passat de ser la tercera força amb el 17% dels vots a la ciutat a ser l’opció més votada amb el 24% aquest 28-A. “Ens ajuda a refermar una victòria de cara a les municipals”, ha afirmat Ballesteros. Alhora, l’alcalde ha dit que esperen tenir en Sánchez “un gran aliat” per als temes del territori en matèria social i d’infraestructures.   Els socialistes han apuntat que han aconseguit recuperar la confiança de persones que els l’havien perdut. “També de cert catalanisme moderat que havia quedat orfe i que ha trobar en nosaltres un estil polític progressista i d’esquerres on reeixir”, ha afegit l’alcalde de Tarragona. Posteriorment, Ruiz i Ballesteros han sortit a celebrar els resultats amb la militància al crit de ‘Visca, visca, visca! Tarragona socialista’ i acompanyats del subdelegat del govern espanyol, Joan Sabaté, i altres càrrecs locals.   Cs atribueix a la “bona feina” la millora de resultats a la demarcació   Cs ha seguit la nit electoral sense escarafalls des de la seu del partit a Tarragona i ha estat de les últimes formacions en comparèixer. “Ens hagués agradat governar, però caldrà esperar”, ha admès el cap de llista, Sergio del Campo, en un breu parlament després de la intervenció d’Albert Rivera. El diputat ha opinat que el 28-A ha consolidat “un projecte guanyador i de futur” que és Cs i que ha passat de 32 a 57 diputats al Congrés. “Som l’esperança i el futur d’Espanya, de Catalunya i també de Tarragona”, ha manifestat entre aplaudiments.   Sergio del Campo ha insistit que ho han demostrat a Tarragona durant la legislatura, en què ha dit que han fet “un molt bon treball” en matèria d’inversions en infraestructures i socials. “La gent ho ha valorat, ho hem explicat molt bé i ha fet que haguem passat de ser la sisena força política el 2016 a la tercera avui. Saltar tres llocs demostra que hem treballat per Tarragona i que hem fet una gran feina”, ha manifestat, satisfet.   Del Campo també ha posat en valor el creixement que han anat forjant a les Terres de l’Ebre en els darrers anys i que s’ha traduït en més vots en aquests comicis. “El canvi arribarà”, ha conclòs. Finalment, el diputat ha tancat la nit amb abraçades i felicitacions de part de diputats com Lorena Roldán i Matías Alonso, i de militants i simpatitzants del partit taronja.   JxCat conserva l'escó per a Rull El fet que Josep Rull hagi pogut sortir de diputat és el que ha ajudat a veure el got mig ple a JxCat a Tarragona, amb un únic escó que durant la nit electoral ha anat ballant, però que finalment la formació ha mantingut. Les cares a la seu electoral eren d’alleugeriment i satisfacció per haver assolit un objectiu que no era fàcil. “Hem hagut de remar a contracorrent, davant uns interessos que això no ho volien”, ha manifestat Ferran Bel, número 2 de la llista.  “Esperem que Josep Rull pugui entrar per la porta, pujar dalt de la tribuna i expressar-se lliurement, i així ho han volgut més de 50.000 tarragonins, ebrencs i habitants del Baix Penedès”, ha afegit Bel. El diputat ebrenc també ha destacat que JxCat ha passat de cinquena a quarta força a la demarcació, respecte les darreres generals. “A la vegada, Bel ha recordat que, dels sis diputats de Tarragona al Congrés, quatre són sobiranistes i independentistes.  “Nosaltres estem molt contents i satisfets, i creiem que tots aquells que no volien que hi hagués diputat de JxCat per Tarragona no ho estaran tant”, ha etzibat. Bel ha felicitat ERC pels resultats a la demarcació i al PSOE per la victòria a l’Estat. Des de la formació es té el ple convenciment que els votants de Catalunya “discriminen” en funció de les eleccions que voten. En Comú Podem al Congrés, victòria agredolça El cap de llista per En Comú Podem al Congrés, Ismael Cortés, ha celebrat la reedició de l'escó, malgrat la pèrdua de vots en aquests comicis. "Hem aconseguit uns resultats més que decents tenint en contra tota la polarització política i ideològica de l'aparell independentista", ha sentenciat. Amb tot, ha reconegut que la formació ha de fer autocrítica perquè han perdut un nombre "substantiu" de vots. "Treballarem de forma interna però estem contents per l'opció de formar un govern progressista que reforçarà el nostre projecte polític", ha dit. En aquest sentit, ha assegurat que és "positiu" que les dretes no sumin i se n'atribueix "l'èxit". "Això ens dona l'opció de marcar l'agenda política", ha afegit. Així mateix, ha remarcat que a Tarragona han demostrat que una vegada més són "un partit de govern i de primera línia", malgrat que ha fet una campanya amb les "mans buides" i sense tenir "tota la maquinària de propaganda" dels altres partits. Cortés, acompanyat d'una vintena de militants, ha seguit els resultats electorals des d'un bar del barri dels Músics de Tarragona. Militants i simpatitzants han corejat el "si es pot" un cop ha tancat la seva intervenció. Els populars volen recuperar la confiança i asseguren que "tornaran" Pocs militants s'han apropat fins a la seu del PP després de la seva desfeta, atès que han perdut la representativitat a la cambra baixa. Jordi Roca ha agraït l'escalf malgrat les cares llargues dels seus militants. De fet, el cap de llista ha insistit que el PP "tornarà". "Són moments convulsos, seguirem treballant a partir de demà", ha precisat. Roca ja té la mirada posada en les eleccions municipals amb les quals vol aconseguir els "màxims" municipis. En aquesta línia, ha dit que s'hi "deixaran la pell". "Seguim amb el cap ben alt i amb tot l'orgull de tenir les millors idees que poden beneficiar els ciutadans", ha reiterat en diverses ocasions el popular. Tot i que ha reconegut que hauran de debatre, xerrar i reflexionar, ha descartat fer autocrítica. "Jo no he vist cap autocrítica dels socialistes quan ens va deixar tres milions d'aturats. Al contrari, veig que ara guanyen eleccions", ha etzibat.

Summary: 28-A: ERC celebra amb cava i eufòria el seu triomf històric a Tarragona


La nova consellera de Treball, Afers Socials i Famílies, Dolors Bassa, ha marcat com a prioritat del seu departament la construcció d'estructures d'estat per poder decidir en polítiques de benestar, ja que fins ara, segons ella, la manca d'eines d'estat ha impedit poder dedicar més diners a aquestes polítiques. La ja exvicepresidenta i nova consellera de Presidència, Neus Munté, ha dit que les polítiques socials són un dels pilars del nou Govern.

Summary: La consellera Bassa marca com a prioritat construir estructures d'estat per poder decidir en polítiques de benestar


L'entitat Migra Studium ha demanat aquest dilluns a les administracions acollir una part de les persones refugiades a Lesbos, i ha posat la seva xarxa a disposició. La fundació ha subratllat que una part important de la societat catalana ja ha dit que vol acollir, i ha afegit que hi ha iniciatives comunitàries d’hospitalitat que permetrien acollir un "nombre significatiu de persones si hi hagués voluntat política de fer-ho". "El projecte pilot de patrocini comunitari que des del 2019 funciona a Euskadi ha demostrat que és possible i hauria d’inspirar i ser exemple per a les administracions catalanes", ha remarcat Migra Studium, que exigeix a ajuntaments, Generalitat i govern espanyol una estratègia d'acollida "sistemàtica i coherent".  També els demana que incideixin perquè Europa abandoni la seva visió política sobre aquesta qüestió.

Summary: Migra Studium demana a les administracions acollir refugiats de Lesbos i posa a disposició la seva xarxa


Professionals i activistes d'esquerres de Catalunya i Espanya signen un manifest en què reclamen que se celebrin eleccions "en un temps prudencial i en la forma adequada", amb "plenes garanties democràtiques" i en les quals participin "de comú acord totes les opcions i sensibilitats polítiques". Després d'aquestes eleccions, els signants del manifest demanen una legislatura de "reflexió assossegada", de "debat i intercanvi" en què totes les alternatives "s'exposin i es coneguin en igualtat de condicions". Entre els signants del manifest hi ha els escriptors Juan Marsé, Juan José Millás, Javier Reverte, Luis Goytisolo i Javier Marías, la Creu de Sant Jordi Antonina Rodrigo, els directors de cinema Isabel Coixet i José Luis Guerín, el músic Miguel Ríos o l'exfiscal anticorrupció Carlos Jiménez Villarejo. El manifest nega que el president de la Generalitat, Carles Puigdemont, representi un poble català "monolític", que defensi la pluralitat quan s'ha clausurat "durant setmanes" el Parlament o que la DUI beneficiï el poble treballador. En aquest sentit, el text afirma que les "classes populars" necessiten "unitat" per avançar en qualsevol projecte de progrés i seran "les primeres" en patir "les conseqüències d'una ruptura". A més, es qüestiona que l'1-O legitimi Puigdemont per executar una DUI perquè, segones el resultats oficials "dubtosos", el 60% de la ciutadania "no hi va participar", un percentatge que a localitats com Tarragona, l'Hospitalet de Llobregat o Santa Coloma de Gramenet "puja fins al 80%". I tot i que també es critica l'actuació del govern de Rajoy, "que només ha aconseguit "atiar els ànims", es considera que això "no pot justificar" la situació a la qual Puigdemont i el Govern han portat el país segons el seu parer, "ni ocultar les falsedats que difonen".

Summary: Professionals i activistes d'esquerres de Catalunya i Espanya reclamen que es retiri la DUI i es convoquin eleccions


Acord in extremis. JxSí i la CUP han arribat a la sessió de la comissió d'estudi del Procés Constituent deu minuts tard, però amb un acord tancat per presentar unes conclusions conjuntes. Els dos grups independentistes han aconseguit aprovar el seu text conjunt –majoritàriament en solitari i en alguns punts amb CSQEP- i evidenciar així una unitat d'acció en aquesta matèria. Les conclusions aprovades i pactades entre JxSí i la CUP plantegen que el Procés Constituent crei un Fòrum Social Constituent per aglutinar la participació ciutadana, que s'aprovin les lleis de desconnexió de la legalitat espanyola, i incloure un "mecanisme unilateral d'exercici democràtic que servirà per activar la convocatòria de l'Assemblea Constituent". Per la seva part, el PPC s'ha oposat per complet a aquestes conclusions i s'ha negat a "donar validesa democràtica" a un "procés que busca vulnerar l'ordenament jurídic". Des de CSQEP, han "lamentat" que el pacte de JxSí i la CUP mantingui "la unilateralitat" i ha avisat que el seu full de ruta "és per donar-se plaer" entre els independentistes.    Les conclusions pactades entre JxSí i la CUP per tancar la comissió del Procés Constituent han marcat, un cop més, el full de ruta dels independentistes. El text pactat entre els dos grups, i que ha estat aprovat aquest dilluns, recull que el Procés Constituent "contarà de tres fases: una primera de procés participatiu, una segona de desconnexió amb l'Estat i convocatòria d'unes eleccions constituents que conformaran l'Assemblea Constituent per redactar un projecte de Constitució, i una tercera  per ratificar-la a nivell popular mitjançant referèndum".  En la primera de les parts, es crearia –segons el text votat i aprovat- el Fòrum Social Constituent, conformat per partits polítics i societat civil organitzada. Aquí es debatrien i formularien un seguit de preguntes sobre continguts de la futura Constitució, que haurien de ser respostes en un procés participatiu pels ciutadans. El que en surti d'aquesta consulta, seria "vinculant" per als redactors del futur text constitucional.  El punt més interesant i polèmic, però, ve en la segona fase. Les conclusions de la comissió diuen que "es completarà la desconnexió amb la legalitat de l'Estat espanyol a través de l'aprovació de les lleis de desconnexió per part del Parlament de Catalunya i un mecanisme unilateral d'exercici democràtic que servirà per activar la convocatòria de l'Assemblea Constituent". D'aquesta manera, s'obre la porta, sense concretar-ho, a la possibilitat de convocar un referèndum unilateral d'independència (RUI) o a qualsevol altre instrument semblant sense comptar amb el permís o l'acord de l'Estat. Les conclusions també matisen que les lleis de desconnexió "no són susceptibles de control, suspensió o impugnació per part de cap altre poder, jutjat o tribunal".  Per últim, la darrera fase parla de donar "plens poders" a l'Assemblea un cop estigui convocada, elegida i constituïda, i que cap de les seves decisions podrà ser tampoc "susceptible de control, suspensió o impugnació" per part de cap tribunal. La fase final descriu també que una vegada l'Assemblea hagi aprovat el projecte de Constitució, "es convocarà un referèndum constitucional per a que el poble aprovi o rebutgi de manera pacífica i democràtica" el text. Les conclusions aprovades també diuen que el Parlament "empara" el procés constituent i per això "insta el Govern a posar a disposició de la ciutadania els recursos que calgui per realitzar un debat constituent de base social, transversal, plural, democràtic i obert". A tal efecte, es diu que es crearà una "comissió de seguiment del Procés Constituent" que vetllarà perquè sigui així.   En un seguit de punts de menys transcendència política, el document transaccionat per JxSí i la CUP també diu que "actualment no hi ha cap marge d'acció pel reconeixement del dret a decidir del poble català en l'interior d'un marc jurídic constitucional i legal espanyol", que "l'única manera d'exercir-lo és per la via de la desconnexió i l'activació d'un procés constituent propi" i que el poble de Catalunya "té la legitimitat per començar un Procés Constituent propi". El foment de la participació i la incorporació de la "perspectiva de gènere de manera transversal" també tenen el seu punt a les conclusions pactades. El debat en la darrera sessió La d'aquest dilluns ha estat la darrera sessió de la comissió d'estudi. Abans de la votació de els conclusions, tots els grups han intervingut per tal d'explicar els seus textos i, sobretot, posicionar-se sobre el que sabien que s'aprovaria després d'haver estat acordat per JxSí i la CUP. Des de JxSí, Lluís Corominas ha "celebrat" el pacte al que han arribat, i ha remarcat que l'acord demostra que els dos grups "conformen una majoria parlamentària sòlida". També ha volgut destacar que "algunes de els conclusions surten del debat de la comissió i de la descripció de la realitat" i ha descrit el seu redactat com "inclusiu". Pel que fa a la part de la desconnexió, JxSí no ha esmentat en cap moment el RUI i s'ha limitat a parlar de la importància de l'aprovació de les lleis i de les "eleccions constituents". L'únic referèndum al que JxSí ha fet referència de forma explícita és el de ratificació de la nova Constitució.  Tot i els dubtes inicials, el text aprovat parla de l'aprovació de les lleis de desconnexió i d'un altre element "d'exercici democràtic" fet de manera "unilateral", cosa que encaixaria perfectament en el RUI. I així precisament ho entén Mireia Boya, presidenta del grup parlamentari de la CUP, que s'ha mostrat "completament a favor del referèndum sobre la independència, apostant amb tota la convicció", però constatat que"no pot ser ni consensuat ni pactat amb un Estat com aquest".  "Quan parlem d'aquest referèndum, d'aquest mecanisme unilateral i democràtic, es parla de les garanties democràtiques que tindrà, que les posarà el Parlament", ha dit la diputada, que ha mostrat també la seva sorpresa per les "crítiques" de CSQEP i el PPC al seu pacte amb JxSí. "Vam rebre les conclusions de tots els grups i hi havia algunes que podíem votar a favor i altres que coincidíem amb JxSí, i la lògica parlamentària fa que entrem per afinar els termes, perquè d'això va el Parlament, de consensos i intentar que les coses s'aprovin", ha intentar justificar Boya.   Des de l'oposició a les conclusions, el president del grup parlamentari de CSQEP, Lluís Rabell, ha carregat durament contra el text acordat per JxSí i la CUP, assegurant que és "un acte propagandístic". "Ho lamentem profundament", ha dit, tot afegint que el que s'ha aprovat "és un full de ruta d'una part només, decidida a anar cap a la independència". "Això és un 'agit prop' independentista, no és un procés constituent", ha sentenciat, tot remarcant que sense "un referèndum acordat amb l'Estat i amb garanties democràtiques", res tindria validesa i legitimitat.  "Amb aquestes conclusions, passem a un esquema que consisteix en un procés participatiu que no sabem com serà però ja determina la desconnexió. Primer una desconnexió i després ratificar la Constitució. El procés es fa amb la conclusió predeterminada", ha lamentat Rabell. I és que per a CSQEP, malgrat el que la comissió hagi aprovat les conclusions de JxSí i la CUP, "són només per a independentistes convençuts, per donar-se plaer, per onanisme".   Per últim, Santi Rodríguez, portaveu adjunt del PPC, ha acisat JxSí i la CUP "d'instrumentalitzar la comissió en benefici d'un projecte partidista". "Les transaccions demostren que és el seu propi projecte. I el que no farem és donar validesa democràtica a un projecte que té per objectiu trencar i vulnerar l'ordenament jurídic, el constitucional i l'Estatut", ha sentenciat el popular, tot afegint que el que s'ha aprovat és "profundament contrari i vulnera plenament" les lleis vigents.

Summary: Jxsi i la CUP acorden un Procés Constituent amb un "mecanisme unilateral democràtic" durant la desconnexió de l'Estat


La proposta innovadora 'Spain in a day', dirigida per Isabel Coixet, arriba aquest divendres als cinemes. La cinta, avalada per l'èxit d'acollida en altres països com 'Italy in a day', 'Britain in a day' o 'Japan in a day', plasma 24 hores de la vida a l'Estat a través dels ulls i les veus de la seva gent, que gravarà amb una càmera les seves històries quotidianes. També arriba a la gran pantalla l'univers de fantasia i aventures de 'El hogar de Miss Peregrine para niños peculiares', l'última pel·lícula de Tim Burton, centrada en la història de Jacob, un jove de 16 anys, que intenta passar pàgina després d'una tragèdia familiar. Tot canvia quan coneix a Emma Bloom, una jove amb un talent sorprenent que amb altres joves especials. La pel·lícula d'animació 'Cigonyes' també arriba als cinemes doblada al català.  'Spain in a day'  Avalada per l'èxit d'acollida a altres països europeus que han engegat la seva versió com 'Italy in a day', 'Britain in a day' o 'Japan in a day', arriba a la gran pantalla 'Spain in a day', dirigida per Isabel Coixet, que plasmarà 24 hores de la vida a l'Estat a través dels ulls i la veu de la seva gent, que ha gravat amb una càmera les seves històries quotidianes. El film, produït per RTVE i Mediapro, es va estrenar al festival de Sant Sebastià.  'Cigonyes' La cinta d'animació 'Cigonyes', que arriba als cinemes doblada al català, explica la història d’una empresa que es dedica a la producció de nadons i els trasllada fins a la casa dels nous pares. El negoci, però, no els funciona i l’empresa passa a distribuir paquets. Junior, una de les cigonyes convertida en el nou cap de la fàbrica, ha d'evitar la catàstrofe quan, per error, es reactiva la màquina de fer nadons.  'El hogar de Miss Peregrine para niños peculiares' Basada en la novel·la homònima de Ransom Riggs, Tim Burton crea un univers de fantasia i aventures a partir de la història de Jacob (Assa Butterfield), un noi de 16 anys que intenta recuperar-se d'una tragèdia familiar. La vida li canvia quan arriba a una misteriosa illa on coneixerà Emma Bloom, una jove amb un talent sorprenent que viu amb altres nois orfes especials. 'Elle' El veterà cineasta holandès Paul Verhoven dirigeix 'Elle', un film protagonitzat per Michèle (Isabelle Huppert), una exitosa directiva d'una empresa de videojocs que és brutalment assaltada i violada a casa seva. Lluny de denunciar el crim a la policia, es dutxa i orquestra un pla per venjar-se. Film escollit per representar França als Oscar després del seu pas pels festivals de Canes i Sant Sebastià.  'El tiempo de los monstruos' Un director de cinema (Javier Cámara), que assegura haver rodat algunes pel·lícules que mai s'han estrenat, reuneix a l'entorn del seu llit de mort als seus més fidels col·laboradors amb l'objectiu de posar en marxa el que, probablement, serà la seva obra pòstuma.  'La reconquista' Jonás Trueba presenta 'La reconquista', la seva proposta més íntima. Manuela (Itsaso Arana) i Olmo (Francesco Carril) es retroben 15 anys després d'haver viscut una història d'amor adolescent. Els records guien una nit que es converteix en un recorregut a través del temps.   'Vientos de la Habana' A 'Vientos de la Habana', Felix Viscarret adapta a la gran pantalla el món literari de l'escriptor cubà Leonardo Padura. El detectiu Mario Conde investiga l'assassinat de la professora de l'institut Lissette Núñez, mentre comença una intensa relació amb Karina enmig de la indesxifrable i contradictòria ciutat de  La Havana.  'Sing street' John Carney, director de 'Begin Again' o 'Once' s'embarca en una nova pel·lícula centrada en la música. 'Sing street' narra la vida de Cosmo (Ferdia Walsh-Peelo), un jove que creix a Irlanda a la dècada dels 80 i que decideix formar una banda de música per a impressionar Raphina (Lucy Boynton). Maria Doyle Kennedy ('El destino de Júpiter', 'Albert Nobs'), Aidan Gillen (Baelish en 'Juego de tronos'), Jack Reynor ('Transformers: La era de la extinción', 'Macbeth') són part de l'elenc que completa el repartiment del film, una de les sorpreses del Festival de Sundance.

Summary: La proposta 'Spain in a day' d'Isabel Coixet arriba als cinemes


El candidat de Convergència per al 26-J, Francesc Homs, ha titllat de "pornogràfic" el cas de les gravacions de les conspiracions del ministre de l'Interior, Jorge Fernández Díaz, amb el director de l'Oficina Antifrau, Daniel de Alonso. Homs critica que s'hagi "mogut cel i terra per carregar-se Convergència i tot el conjunt de catalans amb anhels de llibertat". "La conversa causa vergonya aliena, és immoral i demostra la seva covardia perquè només ens poden vèncer usant les clavegueres de l'estat", ha declarat. Tanmateix, ha llençat un missatge "de confiança" i ha dit que aquestes filtracions són "una oportunitat" per aquells que volen la independència. Per la seva banda, el president de la Generalitat, Carles Puigdemont, ha fet una crida a votar Convergència i ha demanat als militants que convencin els indecisos. "Ens heu d'ajudar, necessitem tots els esforços, cada dia és una prova dura per fer front a l'adversari poderós", ha declarat.

Summary: Homs titlla el cas Fernández Díaz de "pornogràfic" i lamenta que s'hagi "mogut cel i terra per carregar-se CDC"


Una forta tempesta que ha descarregat cap a les deu de la nit d’aquest divendres a la costa tarragonina ha inundat alguns carrers i baixos a la ciutat de Salou (Tarragonès). Els principals problemes s’han concentrat en zones com la plaça Europa, on nombrosos vehicles s’han vist sorpresos per la tromba d’aigua i hi han quedat atrapats. “El cotxe se m’ha omplert d’aigua en un minut, ni ens ho esperàvem i ens hem refugiat als comerços de la vora perquè no ens podíem ni moure”, ha explicat a l’ACN una de les conductores afectades, Marisol Navarrete, de Tarragona. Com ella, en Sisco Vitrià ha explicat que l’aigua els ha entrat al cotxe i que n’han sortit “nedant amb l’aigua per damunt dels genolls”. “Això semblava un riu, hem provat de passar ràpid, però ens ha estat impossible”, ha lamentat aquest turista de Cervera. La forta tromba d’aigua també ha fet cedir uns 50 metres de mur d’un hotel del carrer Murillo. Tot i que el succés no ha ocasionat danys personals, la paret -d’uns dos metres d’alçada- ha caigut damunt la vorera i ha malmès quatre vehicles que es trobaven estacionats.  Els Bombers han hagut de realitzar una quinzena de serveis al municipi i la Policia Local ha hagut de tallar al trànsit el carrer Barcelona -a l’alçada del pas a nivell del ferrocarril- i el carrer Sol -al barri de Barenys- per acumulació d’aigua. Alguns carrers també han quedat sense subministrament elèctric. Per la seva banda, Protecció Civil ha activat la prealerta del pla Ferrocat després que la circulació de trens hagi quedat interrompuda entre Tarragona i Salou. Un total de quatre trens s’han mantingut aturats a les estacions durant més d’una hora fins que no ha baixat el nivell de l’aigua.  L'estació meteorològica automàtica de Tarragona ha acumulat un total de 15,4 mm durant la tempesta, dels quals 11,5 mm han caigut en tan sols deu minuts, segons ha informat el Servei Meteorològic de Catalunya. El ruixat, a més, ha anat acompanyat d'aparat elèctric.

Summary: Carrers inundats, cotxes atrapats i un mur caigut arran d’una forta tempesta a Salou


Després de tres setmanes sense poder fer servir les instal·lacions esportives que es van inundar durant el temporal Gloria, el pavelló de Fontajau estarà a punt aquest cap de setmana. Els operaris han començat a substituir el parquet, que va quedar totalment malmès pel desbordament del riu. La regidora d'Esports de Girona, Eva Palau, ha subratllat que a finals de gener el panorama era "desolador" i no sabien quan es podria tornar a la normalitat. La previsió és que aquest cap de setmana tant l'Uni Girona com el Bàsquet Girona puguin jugar a casa. L'ajuntament xifra el cost dels desperfectes al pavelló en 1,2 MEUR i espera que les instal·lacions funcionin "al 100%" la primera quinzena de març.

Summary: El pavelló de Fontajau, a punt aquest cap de setmana després de substituir el parquet de la pista inundada pel temporal


El líder del PP a l'Ajuntament de Barcelona, Josep Bou, ha demanat aquest dijous a l'alcaldessa, Ada Colau, que desallotgi l'acampada d'estudiants que des de dimecres s'ha instal·lat a la plaça Universitat. Bou creu que s'ha d'afrontar ja el problema per no allargar-lo en el temps. "La plaça Universitat no es pot convertir en un càmping independentista, tal i com va passar a plaça Catalunya i a plaça Sant Jaume, que ja van acollir acampades il·legals i que finalment van ser desallotjades". El regidor ha reclamat a Colau que compleixi la normativa i no doni facilitats als que acampen sense permís "i de manera il·legal al carrer".  També ha remarcat que l'Ajuntament va sancionar 'Barcelona amb la Selecció' per instal·lar pantalles a plaça Catalunya per seguir un partit de futbol d'Espanya. "Espero que ara sigui conseqüent i sancioni els acampats", ha afegit.

Summary: El PP demana a Colau que desallotgi l'acampada d'estudiants a la plaça Universitat


La Diputació de Lleida ha donat llum verda en el primer Ple telemàtic que celebra la institució al "pla de xoc" per repartir 15 MEUR entre ajuntaments, EMD i consells per pal·liar els efectes econòmics derivats de la crisi del coronavirus. Consta de tres plans específics, el de Salut, dotat amb 6 MEUR, el de Cooperació Local (5 MEUR) i el de Cooperació Comarcal (4 MEUR). L'objectiu és injectar liquiditat i agilitzar i simplificar la tramitació administrativa per tal que els ens locals lleidatans puguin disposar d'aquests recursos abans de dos mesos. ECP, PSC i Cs han reclamat una major assignació per a la ciutat de Lleida tenint en compte la població que té i els serveis sanitaris que acull i que donen servei al conjunt de la demarcació.

Summary: Llum verda al "pla de xoc" de 15 MEUR de la Diputació de Lleida per ajudar els ens locals davant la crisi de la covid-19


L'acusada pel crim de la Guàrdia Urbana, Rosa Peral, ha insistit en negar la relació amorosa amb l'altre acusat, Albert López, amb qui la fiscalia sosté que van planificar l'assassinat de Pedro Rodríguez, el cadàver del qual fou trobat calcinat en un cotxe cremat el 4 de maig del 2017. "En algun moment la va colpejar, maltractar, li va fer alguna cosa que demostrés que és tant violent i maligne com vostè l'està pintant aquí?", li ha preguntat la defensa de López. "Pegar-me, no, insultar-me, sí. S'ha comportat com un psicòpata", ha assegurat Peral. Ha afegit que la relació amb l'acusat va durar "igual que moltes dones que moren després d'estar ics temps amb un home i després ningú sap absolutament res".

Summary: Rosa Peral insinua que va patir violència masclista per part de l'altre acusat pel crim de la Guàrdia Urbana


L’Agència Catalana de l’Aigua (ACA) habilitarà una línia d’ajuts de 10 milions d’euros per garantir aigua de qualitat a municipis amb problemes d’abastament. Així ho ha anunciat aquest dimecres el conseller de Territori i Sostenibilitat, Josep Rull. L’ACA obrirà la convocatòria la setmana vinent. “Volem injectar molts recursos per garantir l’abastament d’aigua, en quantitat i qualitat, al conjunt del país”, ha subratllat Rull. La convocatòria forma part d’un pla d’acció plurianual que tindrà continuïtat els propers dos anys i que suposarà una inversió de 30 milions. “Hem exprimit al màxim la subvenció de l’abastament per facilitar la tresoreria als ajuntaments petits”, ha exposat a la presentació el director de l’ACA, Jordi Agustí.  Rull ha considerat que garantir l’abastament és “una peça fonamental” per a l’estat del benestar i la “cohesió territorial del país”. La nova línia d’ajuts proposa millorar la qualitat de l’aigua als municipis que tenen fonts de proveïment contaminades per factors diversos, així com solucionar els problemes de desabastament dels municipis que en anys de sequera necessiten el suport de camions cisterna, un fet que pot afectar 25 municipis i més de 35.000 persones. A més, també s’ampliaran i diversificaran les fonts de captació d’aigua per evitar que la dependència d’una única font de proveïment condueixi a situacions de desabastament.   La convocatòria presenta canvis respecte convocatòries anteriors. Les obres subvencionades es podran executar en un període més ampli de l’habitual (des de l’1 gener del 2016 fins a l’1 de novembre del 2018). El Govern assegura que els criteris i els imports de la subvenció (població i consum d’aigua) garanteixen una distribució “equilibrada i equitativa” dels recursos. Per això, es descomptarà una aportació mínima a càrrec del beneficiari de 300 euros per cada 1.000 metres cúbics consumits en baixa anualment. L’excedent de la inversió serà subvencionable amb un percentatge en funció de la població i no es podran atorgar més de 500.000 euros per sol·licitud ni per municipi.   A més, es donaran més facilitats econòmiques per fer les actuacions més viables i facilitar una major liquiditat als ajuntaments. D'aquesta manera, per exemple, es podran pagar les subvencions en base a les certificacions d’obra i les factures encara que no hagin estat efectivament pagades a l’empresa contractada.   Com a complement dels ajuts a l’abastament, actualment l’ACA té oberta una línia de subvencions per cofinançar les despeses extraordinàries, realitzades pels ens locals, pel transport d’aigua destinada a l’abastament de població mitjançant vehicles cisterna. L’import destinat a aquesta convocatòria és de 180.000 euros. L’ACA preveu una segona convocatòria per la resta de l’any.

Summary: L’ACA obre una línia d’ajuts de 10 MEUR per garantir aigua de qualitat a municipis amb problemes d'abastament


La Generalitat ha reduït els últims mesos el deute amb l'Ajuntament de l'Hospitalet de Llobregat, passant de 17 milions d'euros als actuals 10 milions. L'alcaldessa, Núria Marín, s'ha reunit aquest dimecres amb el conseller d'Economia i Hisenda, Oriol Junqueras, qui ha afirmat que "el camí que s'ha fet és significativament positiu en tots els sentits" i s'ha compromès a seguir eixugant els diners pendents de pagament. Per la seva part, Marín també s'ha mostrat optimista, ja que abans hi havia 5 dels 17 milions de deute sense reconèixer per la Generalitat, i ara aquesta xifra s'ha reduït a 300.000 euros. L'alcaldessa ha afirmat que "s'ha fet un llarg recorregut de millora" i ha aplaudit que gairebé la totalitat del deute estigui reconegut: "no tenim assegurat el dia que el cobrarem, però ara sabem que ho farem", ha afirmat. Tot i comprometre's a "seguir treballant" per pagar els diners pendents a l'Hospitalet, Oriol Junqueras ha matisat que no és una qüestió que depengui només de la Generalitat. En aquest sentit, ha subratllat que les arques del Govern estan supeditades a la negociació amb el Ministeri d'Hisenda respecte el Pla d'ajust i a l'aprovació dels pressupostos per part del Parlament. "Hi seguirem treballant amb totes les nostres forces perquè, en tot allò que depengui de nosaltres, el pagament es resolgui el més ràpid possible", ha conclòs.

Summary: La Generalitat redueix el deute amb l'Ajuntament de l'Hospitalet de Llobregat, que passa de 17 a 10 MEUR


La Generalitat estudiarà la implantació d'un possible peatge de congestió i bonificació de vehicles de baixes emissions per part de les autoritats locals. Així ho recull la declaració institucional signada en la segona Cimera per a la millora de la Qualitat de l'Aire a la conurbació de Barcelona, que ha tingut lloc aquest dilluns a la tarda. La Generalitat puntualitza que aquest eventual peatge hauria de ser compatible amb el model global plantejat per a tot Catalunya, el de la vinyeta, que un grup de treball està definint. Mentre que l'Àrea Metropolitana de Barcelona (AMB) ja va plantejar la necessitat de consensuar un peatge d'aquest tipus, la tinenta d'alcaldia d'Ecologia, Urbanisme i Mobilitat de Barcelona, Janet Sanz, ha afirmat que no tanquen la porta a estudiar cap mesura, si bé la prioritat és ara tirar endavant el veto als cotxes més contaminants, a partir de l'1 de gener de l'any que ve, una mesura que està pràcticament a punt i que ha reivindicat: "Això no és un Madrid Central, va molt més enllà". La conveniència d'aplicar una taxa de contaminació per entrar en vehicle privat a les ciutats, una possible mesura que ha entrat en el focus en les darreres setmanes, serà estudiada pel greu de treball de peatges. "Un possible peatge de contaminació ha de ser compatible amb el sistema de gestió de les vies d'altes prestacions que estem pensant per a tot el país, la vinyeta", ha assenyalat Calvet en una roda de premsa després de la cimera.  La tinenta d'alcaldia d'Ecologia, Urbanisme i Mobilitat de l'Ajuntament de Barcelona no ha tancat la porta al peatge de contaminació per reduir un 30% les emissions vinculades al trànsit en el termini de 15 anys, un compromís recollit en la primera cimera, que va tenir lloc ara fa dos anys. "Si les solucions passen per la implementació d'un peatge d'entrada a la ciutat, ho estudiarem i ho impulsarem", ha afirmat.  Amb tot, Sanz ha subratllat que la "prioritat" a Barcelona és posar en marxa les restriccions de trànsit a la Zona de Baixes Emissions, delimitada per les rondes i on els vehicles més contaminants (sense etiqueta ambiental) no podran circular a partir de l'1 de gener de l'any que ve. La responsable de Mobilitat ha subratllat que són els primers de l'Estat a impulsar una zona de baixes emissions d'un àmbit com el de Barcelona, de tota la ciutat. Per a Sanz, una altra de les prioritats és reforçar el transport públic i, en aquest sentit, ha instat la Generalitat a desplegar la Llei de finançament del transport públic per tenir més recursos.  Precisament sobre el veto als cotxes més contaminants, Poveda ha subratllat que l'AMB ha complert amb tota la feina que se li havia encarregat i que la Zona de Baixes Emissions "està totalment preparada" perquè sigui una realitat l'1 de gener de l'any que ve. Només queda acabar d'instal·lar algunes de les càmeres de videovigilància, encarregades de controlar els vehicles que entrin a Barcelona.  Les administracions fan un balanç poc autocomplaent  El conseller de Territori ha assegurat que "anem pel bon camí" en les mesures contra la contaminació i ha destacat que s'han complert el 70% dels acords polítics que es van prendre en la primera cimera de la qualitat de l'aire, si bé ha advertit que no es pot caure en l'"autocomplaença".  Per la seva banda, Poveda no ha volgut donar un missatge "molt optimista" de la millora de la contaminació i ha advertit de "certa emergència mèdica" en alguns moments a causa de la pol·lució i les al·lèrgies. "No estem avançant suficientment, si bé és veritat que estem fent coses", ha sospesat el responsable de Mobilitat i Transport de l'AMB.  Sanz ha coincidit a destacar que les administracions no treballen per ser "autocomplaents" ni per "semblar-ho" i ha fet un avís general: "La contaminació ens està matant". La tinenta d'alcaldia d'Ecologia ha puntualitzat que el problema de la ciutat de Barcelona no és amb els episodis de contaminació, sinó amb els nivells estructurals de pol·lució que pateix.  Compromisos recollits en la declaració institucional La declaració institucional de la cimera recull altres compromisos que s'han acordat per desenvolupar o per estudiar de manera prioritària, com la presentació d'un projecte de Llei de qualitat de l'aire en el termini d'un any o que l'AMB desplegui el Registre metropolità de vehicles estrangers i altres vehicles autoritzats a les Zones de Baixes Emissions per fer efectiu el control automatitzat de les restriccions de circulació.  El text també recull la intenció del Servei Català de Trànsit (SCT) de reduir la velocitat a 50 km/h a la C-17 al pas per Barcelona o d'instal·lar un radar de tram a la C-31 nord pel control efectiu de la velocitat per raons ambientals i de seguretat viària.   També s'estudiarà limitar la velocitat màxima a diferents trams de vies interurbanes de la conurbació, com per exemple l'AP-7, l'A-2 i la B-23 al Baix Llobregat; l'AP-7 i la C-17 al Vallès Oriental, o la C-58 i la C-33. La declaració recull que s'iniciïn els treballs per a la construcció d'un carril bus a la C-245 perquè estigui a punt el 2020 i impulsar els treballs per carrils d'aquests tipus en altres vies.  La declaració insta el govern espanyol a impulsar mesures per afavorir la compra de vehicles menys contaminants o elèctrics i a demanar la creació d'una àrea de control d'emissions al mar Mediterrani, entre altres requeriments.  La cimera ha reunit al Palau de Pedralbes representants de diferents departaments de la Generalitat, de la Diputació de Barcelona, AMB, Ajuntamemt de Barcelona, Autoritat del Transport Metropolità (ATM), Federació de Municipis, Agrupació de Municipis amb Transport Urbà (AMTU), Port de Barcelona i una quarantena d'ajuntaments.

Summary: Generalitat, AMB i Ajuntament de Barcelona obren la porta al peatge de congestió


Municipis turístics del litoral català com Lloret de Mar, Salou o Calella han aplaudit la decisió de la Generalitat de retirar els segells i les certificacions de l'Agència Catalana de Turisme a les empreses que promoguin el 'turisme de borratxera'. Des dels ajuntaments consideren que la mesura és encertada i que els pot ajudar a eliminar definitivament aquest estigma dels seus municipis. Alhora, defensen que va en la línia d'altres iniciatives sorgides des dels consistoris per millorar la imatge i enfocar-la cap al turisme de qualitat. A Lloret, per exemple, es van endurir les ordenances cíviques el 2012 i asseguren que en noten els resultats. A Calella, el consistori ja va denunciar el 2014 un operador que promovia aquest tipus de turisme i a Salou fa un mes que hotelers, ajuntament i Generalitat van fer un front comú contra el Saloufest. La directora general de Turisme, Marian Muro, va explicar diumenge que la Generalitat vetarà les empreses i hotels que promoguin i es lucrin de l'anomenat 'turisme de borratxera'. Per aconseguir-ho, els retiraran els segells i les certificacions de l'Agència Catalana de Turisme (ACT) perquè consideren que malmeten la imatge turística del país.  Alguns dels principals municipis turístics de Catalunya veuen amb bons ulls la iniciativa, que creuen que pot ajudar a combatre definitivament aquest tipus de turisme. A més, defensen que va en la línia d'algunes iniciatives que ja han pres a nivell local per combatre aquest tipus de turisme i creuen que pot ser eficaç per acabar amb les pràctiques d'alguns empresaris, que encara aprofiten per vincular-se a paquets i productes turístics que es venen sota la marca de la festa i l'alcohol.  Lloret i la lluita contra l'inicivisme El regidor de Turisme de Lloret de Mar, Joan Gou, ha assegurat que és una decisió "molt valenta" que va en la línia del que fa anys que promouen des del municipi. Lloret de Mar va aprovar el 2012 unes ordenances cíviques més estrictes per perseguir l'incivisme a la via pública i el regidor defensa que la mesura ha tingut els seus fruits. "Fa molt de temps que treballem per pacificar Lloret i situar-nos al marge del model del turisme de borratxera", ha defensat.  És per això que des del municipi de la Selva aplaudeixen fermament la mesura anunciada per la directora general de Turisme perquè, a més, creuen que els pot ajudar a millorar la imatge del municipi. "Creiem que és una decisió encertada i que està en la línia del que promovem des de Lloret", ha afegit.  A més, el regidor considera que aquesta mesura permetrà "assenyalar i discriminar" una sèrie d'empresaris que no s'han sumat a la iniciativa de promoure un turisme de qualitat. "Des del punt de vista de la imatge de marca de tot un país són taques que no comparteixen la visió majoritària del turisme", ha criticat.  Calella, totalment d'acord L'alcaldessa de Calella, Montserrat Candini, ha assegurat que és una actuació encerta i que "va pel bon camí". Segons assegura, fomentar el turisme de borratxera és "una actitud empresarial incívica" i, per tant, considera que cap empresa que es beneficiï d'ajudes o promoció pública pot fomentar aquest tipus de turisme.  A més, l'alcaldessa recorda que el municipi ja ha emprès diverses iniciatives per combatre aquestes pràctiques i celebra que "el 99,9% dels empresaris ho han entès". El 2014, l'ajuntament va denunciar un operador turístic per anunciar estades a Calella sota la marca del turisme de festa i alcohol. El procediment judicial continua encara obert.  En el cas de Calella, les accions per promoure aquest tipus de turisme no només han sorgit del consistori, sinó que també els mateixos empresaris persegueixen aquest tipus de promoció. El mateix operador denunciat per l'ajuntament (Playa y Fiesta) anunciava els hotels com a establiments '100% Fiesta'. A petició de bona part dels empresaris, aquest epígraf va desaparèixer del seu web. "Crec que el missatge s'ha entès i la majoria dels empresaris tenen una bona praxis empresarial pel que fa al model turístic, crec que a Calella tindrem menys feina que a d'altres llocs", defensa l'alcaldessa.  Salou, en "total consonància" amb la Generalitat Des de Salou, el regidor de Turisme, Benet Presas, ha dit que estan en "total consonància" amb la Generalitat amb la proposta de vetar aquestes empreses. El regidor ha recordat que Salou també ha fet diverses accions per combatre aquest tipus de paquets turístics, la darrera en una roda de premsa fa un mes per mostrar el "front comú" entre associacions d'hotelers, ajuntament i Generalitat en contra del Saloufest.  Presas ha defensat que la majoria d'empresaris de la localitat tenen clar que aquest tipus de turisme "fa mal a la destinació i al país" però que encara queden algunes excepcions. "El convenciment és la millor arma, però si no té efectes s'han de prendre altres mesures", ha reconegut. Per exemple, per acabar amb el Saloufest, el consistori es va negar a cedir instal·lacions esportives als organitzadors de l'esdeveniment.  A més, el regidor afegeix que no només cal mirar-se amb lupa el sector hoteler sinó que també hi ha empreses receptores i agències amb seu a Catalunya que s'encarreguen de gestionar tots aquests paquets turístics. "Alguns operadors tenen seus a fora del país però d'altres són del territori i els hem de requerir perquè abandonin aquest tipus de turisme, que és negatiu per a tots, també per a ells", ha sentenciat.  Els empresaris de la Costa Daurada, també d'acord El president de l'Associació Hotelera Salou-Cambrils-La Pineda, Eduard Farriol, considera que la proposta de la Generalitat és "lògica" perquè creuen que és un "contrasentit" que hi hagi establiments que estiguin dins d'un pla d'accions de turisme familiar i esportiu i que, alhora, figurin en programes "on es promou el consum d'alcohol i orgies".  A més, els hotelers asseguren que estan treballant perquè no es torni a repetir un esdeveniment on el sexe i l'alcohol siguin els principals atractius. "La nostra destinació aposta fermament pel turisme familiar i esportiu, que ha crescut considerablement en els darrers anys i així ho demostren les dades", destaca el president.    Des de l'entitat, a més, remarquen que les xifres dels turistes que arriben a la Costa Daurada a través d'aquests paquets són "anecdòtiques". "Estem parlant de grups temporals que molesten i no són desitjats, per la qual cosa treballem enèrgicament per eliminar-los de manera radical, ja que no aporten cap benefici a la destinació", ha conclòs.

Summary: Lloret, Salou i Calella aplaudeixen la decisió del Govern de vetar les empreses que promoguin el 'turisme de borratxera'


L'associació d'advocats Movimiento24DOS, amb seu a Madrid, ha anunciat a través del seu compte de Twitter que presentarà una querella contra el titular del jutjat francòfon de Brussel·les si admet a tràmit la demanda civil presentada per Puigdemont i els quatre exconsellers contra Llarena. En la vista fixada pel 4 de setembre, el titular de la primera sala del jutjat de primera instància francòfon de la capital belga haurà d'escoltar les al·legacions de les parts i decidir si tramita la demanda contra el magistrat del Tribunal Suprem per vulneració del dret a l'honor i per no respectar la presumpció d'innocència de tots cinc líders independentistes. En aquesta vista, no és necessari que hi vagi Llarena en persona però sí un representant legal en el seu nom. Per al col·lectiu d'advocats, presidit pel catedràtic Nicolás González-Cuéllar, si el jutge belga dona tràmit a la demanda civil estaria prevaricant i cometent un delicte d'usurpació de funcions públiques. Els advocats avancen que, en cas de presentar-se, es tractaria d'una querella "com a acció popular davant el tribunal espanyol competent" ja que consideren que el jutge belga s'estaria atribuint una "jurisdicció que no és competència seva".  En l'àmbit polític, el president del PP, Pablo Casado, també ha demanat a la Fiscalia General de l'Estat que estudiï si es pot querellar contra el jutjat belga si tramita la demanda contra Llarena.

Summary: Una associació d'advocats anuncia que es querellarà contra el jutjat belga si accepta a tràmit la demanda contra Llarena


El regidor d’Arquitectura, Paisatge i Patrimoni, i regidor del PSC a l'Ajuntament de Barcelona, Daniel Mòdol, no veu "cap urgència" perquè "la pseudoobra de Gaudí s'acabi". Així s'ha referit a la Sagrada Família en un debat sobre una proposició del PPC sobre la urbanització de l'entorn de la basílica. "És una gran farsa que arrosseguem de fa temps, és una mena de mona de Pasqua gegant, que fa el seu camí de la mà d'uns privats", ha etzibat el regidor socialista. El ple ha aprovat amb el vot favorable de tots els grups, menys la CUP, instar l'equip de govern a plantejar una proposta abans de sis mesos sobre la urbanització dels entorns de la basílica i la possible adquisició d'un solar al carrer Mallorca en cas de reallotjaments de veïns.  Una de les propostes de resolució que ha prosperat al ple municipal és un text dels populars, i transaccionat amb altres forces,  per instar l'ajuntament de Barcelona a realitzar una proposta, en els propers sis mesos, per debatre sobre la urbanització dels entorns de la Sagrada Família. També es vol debatre sobre les modificacions del plantejament necessàries en cas de futur projecte; i posar sobre la taula l'eventual adquisició del solar del carrer Mallorca 424-432 per al reallotjament dels possibles expropiats per la transformació de la zona.  El text també preveu que la proposta que faci l'equip de govern a la Comissió de Seguiment de la Sagrada Família i al Grup de Treball haurà d'incorporar les tesis "de major consens social i veïnal", amb especial atenció al parer dels afectats.  Durant les exposicions dels grups, el regidor socialista Daniel Mòdol, que és titular d'Arquitectura, Paisatge i Patrimoni al govern municipal, ha volgut fer una distinció clara sobre el posicionament del seu grup: avalen la proposició per la  "motivació social", però no per motius arquitectònics o patrimonials. "No creiem cap urgència perquè la pseudoobra de Gaudí s'acabi, és una gran farsa que arrosseguem de fa temps, és una mena de mona de Pasqua gegant", ha etzibat el socialista. En aquest sentit, ha lamentat que la construcció de la basílica faci "el seu camí de la mà d'uns privats". Mòdol ha justificat el seu 'sí' a la proposta popular per "la sobrepressió" turística a la zona.  L'únic grup municipal que s'ha oposat a la proposta dels populars ha estat la CUP. El seu regidor, Josep Garganté, ha assegurat que no comparteixen un projecte que vulgui enderrocar illes, i que té "poc o gens a veure" amb la idea de Gaudí. "Les intencions del patronat són incompatibles amb la trama urbana" del barri i els cupaires veuen "inacceptable que un negoci turístic" com la Sagrada Família no assumeixi els costos, per exemple en seguretat, neteja o manteniment.  "Només faltaria que tot Barcelona hagués de pagar el solar" en cas de reallotjament de veïns per a expropiacions. "S'ha acabat pagar la festa del bisbat i del seu negoci milionari", ha clamat en demanar que es posi fre " a l'especulació, la massificació i la barra lliure" de la basílica.  Al seu torn, la tinent d'alcaldia d'Ecologia, Urbanisme i Mobilitat, Janet Sanz, ha reiterat que per l'equip municipal la urbanització de l'entorn "no és prioritat immediata d'execució" i ha recordat que la base dels problemes de la zona rau en la "massificació". Sanz ha marcat distàncies amb l'anterior govern municipal i ha apostat perquè quan s'arribi a un acord es pugui "executar tècnicament i econòmicament". La tinent d'alcaldia d'Urbanisme ha assegurat també que no comparteixen la construcció d'una escala a la façana principal: "té un impacte molt concret i que pot agreujar la massificació de l'entorn".

Summary: Mòdol (PSC) veu la Sagrada Família com una "pseudoobra" de Gaudí, "una gran farsa" i "una mena de mona de Pasqua gegant"


El president del PPC i candidat a les eleccions del 21-D ha dit que les "irresponsabilitats" han de tenir "conseqüències polítiques i judicials" ACN Barcelona.-El president del Partit Popular Català (PPC) i candidat a la presidència de la Generalitat en les eleccions del 21 de desembre, Xavier Garcia Albiol, veu una "provocació" que Oriol Junqueras demani sortir de la presó d'Estremera al•legant que el Govern no va seguir actuant després del 155 i que, segons apunten els seus advocats no hi ha risc de reiteració delictiva.  "Que ara Junqueras es despatxi dient que la República es va acabar quan va finalitzar el ple del Parlament, les irresponsabilitats d'aquest tipus, amb el cost que ha tingut socialment no pot quedar ara en dir que era una broma", ha assenyalat el líder popular dient que l'acció dels membres del Govern "ha de tenir conseqüències" tant des de l'àmbit polític com des de l'àmbit judicial.

Summary: Albiol veu una "provocació" que Junqueras demani sortir de la presó amb l'argument que no hi haurà reiteració


El govern espanyol ha aprovat aquest divendres presentar un recurs davant el Tribunal Constitucional (TC) pel decret de creació del departament d’Exteriors de la Generalitat, que encapçala el conseller Raül Romeva. Tal i com han explicat la vicepresidenta espanyola, Soraya Sáenz de Santamaria, i el ministre de Justícia, Rafael Català, l’executiu estatal considera que hi ha un “conflicte de competències” i que el Govern estaria excedint les funcions que li té atribuïdes l’Estatut en matèria internacional. A més, Català ha detallat que han demanat la suspensió immediata del decret de creació del departament, que si fos acceptat pel TC, deixaria la conselleria amb l’estructura i les seves funcions invalidades. Amb aquestes accions, el govern espanyol pretén frenar “la internacionalització del procés” que ha manifestat la Generalitat que vol impulsar amb aquest departament.

Summary: El govern espanyol recorre al TC el departament d’Exteriors de la Generalitat per “conflicte de competències”


La Sala Beckett oferirà a partir de la setmana vinent un dels cims de la temporada teatral, l’estrena de la seva primera producció de ‘Tot esperant Godot’, emblemàtic text de l’autor que  va donar nom a la sala ara fa 30 anys. Amb direcció de Ferran Utzet, el clàssic perd part del nom (‘Esperant Godot’) i guanya dos actors joves i en estat de gràcia, Pol López i Nao Albet. La seva participació “trenca una certa sensació de solemnitat” associada a l’obra i ha estat l’aposta del director per fer-la “més accessible a tothom”, explica Utzet a l’ACN. La proposta, però, ni revisa ni modifica el text de Beckett. Això sí, s’estrena amb una nova traducció de Josep Pedrals que afegeix una pàtina més de contemporaneïtat al clàssic universal.  Per primera vegada en trenta anys d’història (els mateixos que fa de la mort de Samuel Beckett), la Sala Beckett ha produït un muntatge del text més emblemàtic del dramaturg. Rebatejat i sota la direcció de Ferran Utzet, ‘Esperant Godot’ se suma al cicle d’espectacles que aquesta temporada dedica la sala a recordar el dramaturg irlandès. L’obra s’estrena dimecres vinent, 27 de novembre, en una nova traducció del poeta Josep Pedrals, amb Utzet al comandament i amb Nao Albet i Pol López com a protagonistes principals.  L’obra és absolutament fidel al text de Beckett (els gestors dels seus drets no permeten una altra cosa, de fet), però entre la traducció actualitzada de Pedrals i la sorpresa de comptar amb dos actors joves per interpretar els vells vagabunds que va escriure Beckett, el muntatge sembla que guanyi actualitat.  Però només ho fa en aparença, coincideixen Utzet i Albet, ja que es manté l’atmòsfera atemporal de l’obra, el què la fa universal i atemporal. “És una obre on el diàleg entre els elements formals i allò que es vol dir és indestriable. Seria gairebé impossible representar-la sense l’arbre!”, exclama Utzet. En canvi, afegeix, si els elements escènics i el transcurs de l’obra són fidels, el director va voler incorporar un repartiment jove.  “És una nova generació d’actors la que s’hi ha enfrontat”, celebra. I és que en aquesta elecció de “desajustar l’edat dels actors amb la dels personatges que interpreten” hi ha la voluntat de trencar “certa sensació de solemnitat” que es pot tenir davant d’una obra tan crucial en la dramatúrgia contemporània. “Per mi era crucial desenganxar-la d’aquesta pàtina i fer accessible a tothom aquesta celebració escènica”.  Nao Albet minimitza aquesta “aposta generacional” del director, en el sentit que “no perverteix el text de Beckett”. Un text, assegura, que “apel·la a totes les edats, i sobretot la gent jove: perquè els dubtes existencials els comences a tenir de molt jove”, considera.  Albet i López ja havien treballat junts en un parell muntatges però aquesta és la seva col·laboració teatral més estreta i, a priori, de més impacte. Albet comenta que ha treballat colze a colze amb López, amb molt bona entesa, com ho han fet amb el director Ferran Utzet, sempre “obert a diferents interpretacions, i sempre escoltant les nostres pors, les inquietuds i tot allò que no acabàvem d’entendre, treballant junts per dilucidar tot el contingut de la peça”.  D’altra banda, Utzet no només està satisfet amb l’equip actoral sinó amb el muntatge en el seu conjunt, també amb l’escenografia de Max Glaenzel, una caixa escènica senzilla i elegant que emmarca els vaivens existencials dels dos personatges.  Més enllà de les moltes interpretacions que es fan de l’obra de Beckett (qui és Godot, què esperen els personatges, etc.), Utzet està convençut que la peça funciona “quan es desenganxa d’aquesta proximitat” amb qualsevol concreció temporal i/o temàtica, “i flota”, perquè cada espectador sigui lliure d’interpretar-la. “Perquè l’obra no parla de què passa quan arribi Godot, sinó d’aquesta condició humana que és l’espera, de qualsevol cosa que decidim que és l’espera”, indica.

Summary: Pol López i Nao Albet esperen Godot a la Beckett per commemorar el 30è aniversari de la mort del seu autor


El presentador d''El món a Rac1', Jordi Basté, ha anunciat aquest dimarts que ha donat positiu a la prova del coronavirus. "No són dies fàcils però entre tots ens en sortirem", ha dit el periodista a través d'Instagram. Basté intentarà fer el programa matinal de la ràdio del Grup Godó a través d'un petit estudi instal·lat a casa seva, això si la salut li ho he permet. En cas de no trobar-se bé, assegura que algun altre company del programa dirà bon dia a l'antena de Rac1. "El pitjor no és que hagi d'estar 15 dies tancat a casa, com tots, sinó que no podré abraçar a cap membre de la meva família ni a ningú que m'estimo", ha dit el presentador. A més, ha demanat posar en valor la sanitat del país "pensem com pensem".

Summary: El periodista Jordi Basté dona positiu de coronavirus


La coordinadora general del Partit Demòcrata Europeu Català (PDECAT), Marta Pascal, ha dit que el seu partit donarà llibertat als seus regidors per treballar o no el 6 de desembre perquè "treballen els 365 dies de l'any". "Tots aquells que decideixin anar als seus ajuntaments i continuar fent d'alcaldes, benvinguda sigui la seva decisió", ha reflexionat en veu alta Pascal a l''Entrevista del diumenge' del 3/24. "El que no podem fer és violentar els funcionaris", ha afirmat. La coordinadora del PDECAT ha aprofitat l'ocasió per demanar a la CUP que eviti "debats estèrils i microruptures" i els ha reclamat un exercici de responsabilitat per aprovar els pressupostos. "Nosaltres no ens podríem permetre ara no tenir pressupostos perquè el procés en sortiria molt tocat", ha alertat. Pascal ha assegurat que "entén que la CUP ha de gesticular pel que fa a la seva dinàmica interna" però ha subratllat que això no pot afectar a què prosperin els pressupostos. Durant l'entrevista al 3/24, la coordinadora del PDCAT ha aprofitat per demanar diàleg al govern espanyol davant la possibilitat que el TC suspengui el pla del referèndum.

Summary: El PDECAT donarà llibertat als seus regidors per treballar o no el 6-D


Tres persones han estat detingudes per la Policia Local d’Amposta per possessió de cocaïna. La detenció s'ha produït en un control de trànsit ordinari. Els ocupants d'un cotxe han aixecat la sospita dels agents ja que l'interior del vehicle desprenia olor de marihuana. En el registre, se'ls ha decomissat 57 grams de cocaïna. Els detinguts són un veí d’Amposta de 24 anys, una dona de 20 anys de nacionalitat romanesa i veïna d’Alcanyís, Terol, i la seva parella, un noi de 28 anys, de nacionalitat colombiana i també veí d’Alcanyís. La Policia Local d’Amposta sospita que la parella s’havia desplaçat a la capital del Montsià per proveir-se de droga.

Summary: La Policia Local d’Amposta deté tres persones en un control de trànsit per possessió de cocaïna


Clare Weiskopf tenia 11 anys quan la seva mare va fugir a la selva colombiana abandonant-la per viure la seva vida, una actitud viatgera molt constant i que va marcar la relació de la filla amb la seva mare i també la del seu germà. 30 anys després d'aquest fet, la Clare queda embarassada i es retroba amb la seva mare buscant a través d'ella les respostes sobre el significat de ser mare. Això és el que mou l'íntim documental 'Amazona', que ha dirigit la mateixa Clare Weiskopf. Un documental que finalment no tracta únicament sobre la seva mare de la directora, sinó "sobre la maternitat i sobre què significa ser mare" i mostra "aquella frontera entre la responsabilitat i la llibertat", ha explicat aquest dimecres Clare Weiskopf. La pel·lícula inaugura aquest dijous a l'Aribau Multicines la vintena edició del DocsBarcelona.  Clare Weiskopf volia fer aquesta pel·lícula sobre "aquesta dona increïble" que ara té 80 anys i viu al bell mig de la selva i té cinc vegades més energia que ella, com ha admès. Clare Weiskopf admira molt a la seva mare i va pensar en aquest documental quan tenia 18 anys i va estudiar a l'escola de cinema de Cuba. Va començar a fer-la quan va conèixer al Nicolas Van Hemelryck al 2008, qui actualment és el seu marit. Ella li va explicar la seva idea i ell la va animar a dur-la terme. Van renunciar a les seves feines i van anar a la selva a tirar el projecte endavant. De fet, no tenien diners ni finançament, però van aconseguir-ho gràcies a una campanya de crowdfunding.  Weiskopf ha assegurat que el film va anar evolucionant a mesura que anava passant el temps i al final es va convertir "no només" en una pel·lícula sobre la seva mare. "Al principi vaig ser molt ingènua al pensar que podria fer una pel·lícula sobre ella sense implicar-m'hi i va resultar que no era un treball sobre la meva mare, sinó sobre mi mateixa, i es va tornar més profunda perquè tracta sobre la maternitat i sobre què significa ser mare i mostra aquella frontera entre la responsabilitat i la llibertat". Ha considerat que 'Amazona' dona poder a les dones i tracta "temes tabús" que les dones no són capaces de parlar com per exemple que no és el mateix que una dona viatgi sola i abandoni els seus fills, que no el fet que ho faci un home. Un altre exemple és l'estrany que és que una dona digui que la seva vida està per damunt de la dels seus fills. "Cap mare ho diu, excepte la meva".  La directora del film li va explicar a la seva mare que estaven fent una pel·lícula sobre ella i que això implicava totes les coses bones i dolentes. "Ella va riure i ens va preguntar quines coses dolentes", ha explicat somrient. Ha reconegut que el difícil de fer un documental així és que no volia fer la típica cinta sobre una persona que es baralla amb la seva mare i fa servir la pel·lícula com una teràpia i al final es reconcilien. "Aquest no era el meu film. Sempre hem tingut una bona relació, però mai l'he vist com una mare i volia que el meu treball fos molt just i li donés a ella l'espai per parlar i explicar les seves experiències. Volia que fos una pel·lícula justa tant per mi com per ella i trobar la profunditat de què significa ser mare".  "Vaig tenir moltes absències" "Sempre vaig admirar la meva mare i l'admiro més com la persona que és, però com a mare jo vaig tenir moltes absències. Hi ha moltes experiències que eren fora del comú i fan que jo sigui el que sóc", ha ressaltat, al temps que ha reconegut que es fa molt difícil de jutjar perquè hi ha coses molt valuoses. Ha apuntat que la seva mare "li encanta" 'Amazona'. De fet, Weiskopf va decidir en un moment mostrar-li el documental davant els dubtes sobre quina podria ser la seva reacció. "Ella em va dir que jo podria ser més dura amb ella. Ella se sent una estrella de Hollywood, li agrada la pel·lícula", ha afegit.  El documental 'Amazona' inaugura aquest dijous a l'Aribau Multicines la vintena edició del DocsBarcelona. Es tornarà a projectar a l'Aribau Club 1 aquest diumenge i al mateixa lloc el dissabte 27 de maig.

Summary: El DocsBarcelona arrenca amb un íntim documental sobre "la maternitat i què significa ser mare"


A la mostra, hi assistiran més de 30.000 professionals del sector de 90 països diferents ACN Barcelona.-El rei Felip VI inaugura aquest dilluns la 30a edició de Gastech, el saló mes important del món especialitzat en gas natural i gas natural liquat (GNL), sense la presència de cap conseller en representació del Govern. La Generalitat estarà representada pel director general d'Energia, Pere Palacín i per part del govern espanyol hi participarà la ministra per a la Transició Ecològica, Teresa Ribera. La mostra, que s'allargarà fins el dia 20, tindrà lloc al recinte de la Gran Via i arriba a la capital catalana després que les tres últimes edicions s'hagin celebrat a l'Àsia. Ara, la fira torna a Europa després de la recuperació del sector del gas al continent, mentre que l'any que ve es traslladarà Houston. Està previst que hi estiguin representants 700 expositors i compti amb la presència de més de 30.000 professionals del sector de 90 països diferents.  Per la seva banda, la consellera d'Empresa i Coneixement, Àngels Chacón, té previst inaugurar la primera edició del Global Power & Energy Exhibition (GPEX), la primera edició del saló internacional dedicat a la transició energètica que també tindrà lloc a la Fira de Barcelona i que és paral·lela a Gastech. Fonts de la Generalitat han destacat que l'Institut Català d'Energia (ICAEN) és soci institucional de GPEX i que la transició energètica és una de les prioritats del Govern. A Gastech, on hi haurà 50.000 metres quadrats destinats a l'exposició, es presentaran els darrers desenvolupaments i tendències en el sector del gas i s'explorarà els nous centres de demanda de gas enfocat i el desafiament del sector a l'Estat i al món, entre d'altres assumptes, com el finançament de projectes o la interacció entre el gas i les energies renovables, entre d'altres. Hi seran les principals empreses mundials com Total, Shell, Qatar Petrolium, Tokyo Gasm Gazprom, Novatech, Engine i Tellurian, entre moltes altres. Per part d'empreses de l'Estat, també hi seran presents Enagas, Naturgy, Reganosa, Cepsa, Repsol i Técnicas Reunidas. En total, hi participaran 350 oradors diferents en 300 presentacions de caire estratègic i tècnic i hi assistiran més de 1.200 CEO, presidents, directors generals, presidents i ministres i funcionaris governamentals de diferents països.

Summary: Felip VI inaugura aquest dilluns la fira Gastech a Barcelona sense la presència de cap conseller del Govern


El poble de Tavascan, que pertany al municipi de Lladorre (Pallars Sobirà), donarà nom al primer vehicle 100% elèctric que preveu vendre la companyia automobilística Seat a través de la seva marca independent Cupra. El prototip té una autonomia de 450 quilòmetres i es presentarà al Saló de l'Automòbil de Frankfurt, que tindrà lloc a la localitat alemanya del 12 al 22 de setembre. Segons ha difós l'empresa en un comunicat, l'aspecte del nou cotxe serà el d'un SUV però amb un disseny més esportiu. Comptarà amb 306 CV (225 kW), gràcies als seus dos motors elèctrics -un a cada eix del vehicle- i unes bateries d'ions de liti amb capacitat per a 77 kWh. La seva resposta, en termes de velocitat, és que arribi als 100 quilòmetres per hora en menys de sis segons i mig.

Summary: El poble pallarès de Tavascan dona nom al primer vehicle totalment elèctric de la marca Cupra de la companyia Seat


La portaveu de Cs, Lorena Roldán, ha acusat el president de la Generalitat, Quim Torra, de "blanquejar el terrorisme" per haver donat suport als detinguts dilluns per la Guàrdia Civil vinculats als Comitès de Defensa de la República (CDR). Ho ha fet durant el debat de política general que se celebra aquest dimecres al Parlament, en què Roldán ha assegurat que aquests "comandos" tenien "plans per atemptar" durant el mes d'octubre. És per això que ha demanat a Torra que canviï d'actitud respecte dels detinguts perquè "un president normal sortiria a oferir la seva ajuda per aclarir els fets" i no a defensar els arrestats. "Ningú hi posarà fre, a aquesta bogeria que és el procés? És que hem de tenir alguna desgràcia?", ha preguntat. Roldán ha acusat Torra de "jugar amb foc" i li ha mostrat una fotografia de l'atemptat de la banda terrorista ETA a la caserna de la Guàrdia Civil de Vic el 1991 –als CDR detinguts se'ls acusa de terrorisme, tinença d'explosius i rebel·lió–. "Estem parlant d'explosius, d'objectius, de croquis per atemptar", ha insistit Roldán, que ha advertit que quan els CDR actuen els perjudicats són els ciutadans. Mentre ensenyava la imatge, la portaveu taronja ha afirmat que la Benemèrita "ja ha estat assenyalada pels totalitaris" en el passat i ha clamat perquè no hi torni a haver "assassinats polítics" que, ha dit, sovint s'han "justificat". "Aquesta imatge li volia ensenyar i donar-li també perquè la tingui present", ha afegit. També ha criticat la gestió de Torra al capdavant de la Generalitat i s'ha centrat en les llistes d'espera "infernals" per accedir a diversos serveis sanitaris i d'atenció, així com els barracons que hi ha en centres educatius. Aquesta situació, ha afirmat, ha empitjorat des de l'arribada de Torra a la Generalitat i mentre el president "s'ha passat els últims 16 mesos" viatjant a Waterloo per veure's amb l'expresident Carles Puigdemont i parlant de repressió. "Repressió és el que exerceixen vostès", ha afirmat Roldán.

Summary: Roldán acusa Torra de "blanquejar el terrorisme" i li demana que canviï d'actitud abans que hi hagi "alguna desgràcia"


La número 4 del PPC per Barcelona, Dolors Montserrat Montserrat ha demanat aquest dissabte el suport a tots els votants d'Unió, de Convergència que se senten descontents amb "aquesta CDC de la CUP que ja no els representa", a tots els votants de Ciutadans i del PSC que no volen que Pablo Iglesias sigui el president d'Espanya. Dolors Montserrat Montserrat ha fet aquestes declaracions acompanyada pel cap de llista del PPC a les eleccions del 26-J, Jorge Fernández Díaz, en una visita al Mercat del préssec d'Ordal. Fernández Díaz ha fet èmfasi en demanar el suport als votants "orfes" d'UDC i ha recalcat que "l'humanisme cristià està a les arrels del PP i també d'Unió".

Summary: El PPC demana el suport als votants "orfes" d'Unió i als descontents de Convergència


El fins aquest dijous conseller de Cultura, Ferran Mascarell, ha passat el testimoni de la conselleria al seu successor, Santi Vila, convençut que és "l'últim" dels traspassos de cartera que viurà al capdavant del Departament. D'aquesta manera, s'ha acomiadat del càrrec que ha ocupat durant cinc anys amb el Govern d'Artur Mas i que ja havia ocupat fugaçment el 2006. Vila s'ha compromès a treballar perquè la cultura esdevingui el pal de paller d'una legislatura "especial" marcada per l'objectiu d'aconseguir la "llibertat col·lectiva plena". Així, ha destacat que el president Puigdemont és "especialment sensible" amb el sector i creu que serà una "política estratègica" del Govern que espera que es tradueixi en recursos.

Summary: Vila assumeix la conselleria de Cultura amb l'objectiu que esdevingui el pal de paller per la "llibertat col·lectiva plena"